送吳生南歸
作者：歐陽修
朝代：宋

paragraphs: 自我得曾子，於茲二十年。
今又得吳生，既得喜且歎。
古士不並出，百年猶比肩。
區區彼江西，其產多材賢。
吳生初自疑，所擬豈其倫。
我始見曾子，文章初亦然。
崑崙傾黄河，渺漫盈百川。
决疏以道之，漸斂收橫瀾。
東溟知所歸，識路到不難。
吳生始見我，袖藏新文篇。
忽從布褐中，百寶寫我前。
明珠雜璣貝，磊砢或不圓。
問生久懷此，奈何初無聞。
吳生不自隱，欲吐羞俛顔。
少也不自重，不爲鄉人憐。
中雖知自悔，學問苦賤貧。
自謂久而信，力行困彌堅。
今來决疑惑，幸冀蒙洗湔。
我笑謂吳生，爾其聽我言。
世所謂君子，何異於眾人。
眾人爲不善，積微成滅身。
君子能自知，改過不逡巡。
惟於斯二者，愚智遂以分。
顔回不貳過，後世稱其仁。
孔子過而更，日月披浮雲。
子路初來時，雞冠佩豭豚。
斬蛟射白額，後卒爲名臣。
子既悔其往，人誰禦其新。
醜夫祀上帝，孟子豈不云。
臨行贈此言，庶可以書紳。